Ole Skirstad

Ole Skirstad (født 8. oktober 1915 i Trondheim, død 12. juli 1986 samme sted) var en norsk advokat, politiker og skribent.

Han tok artium i 1933, befalsskolen for feltartilleriet i 1934 og juridisk embedseksamen høsten 1938. Han var sakførerfullmektig hos sin far, overrettssakfører Otto Skirstad, i Trondheim og overrettssakfører Skjoldulf Malm i Narvik frem til han selv fikk bevilling som overrettssakfører i 1941 og etablerte egen sakførerforretning i Trondheim i 1942. I fem måneder i 1941 var Skirstad også dommerfullmektig ved Orkdal sorenskriverembede. I 1942 ble han fengslet av okkupasjonsmakten.

Skirstad var sekretær og deretter formann (1962–1964) i Trøndelag krets av Den Norske Sakførerforening.

Skirstad påtok seg også offentlige verv, blant annet som formann i Trondheim skattetakstutvalg 1948–1949, formann i Trondheim overligningsnemnd 1959–1971 og medlem av Trondheim bystyre for Høyre 1960–1963. Han var formann i Sør-Trøndelag Høyre 1966–1967. Han var redaktør for bladet Skattebetaleren fra 1963, styreformann i Spareskillingsbanken fra 1964, styremedlem i Sparebankforeningen i Norge og ordfører i representantskapet i Adresseavisen.

Skirstad var redaktør og forfatter av to bøker om okkupasjonstiden i Norge.

Han ble tildelt Deltagermedaljen i 1945.

Referanser 

Lokalpolitikere i Trondheim
Høyre-politikere i Sør-Trøndelag
Norske advokater
Personer fra Trondheim kommune